**Jegyzőkönyv**

**Nagykovácsi Nagyközség Önkormányzat**

**Képviselő-testületének rendes nyílt üléséről**

**Az ülés helye: Öregiskola Közösségi Ház és Könyvtár**

**2094 Nagykovácsi Kossuth L. utca 78.**

**Időpontja: 2017. október 19. (csütörtök) 17 óra 10 perc**

**Meghívott képviselők:** Kiszelné Mohos Katalin polgármester, Szemesy Barbara alpolgármester, Bánóczi Margit képviselő, Fodor Attila képviselő, Gerely Gábor képviselő, Honti Zoltán képviselő, dr. Klein Katalin képviselő, Dr. Szabó András Lajos képviselő, Tegzes Endre képviselő

**Meghívottak:** dr. Fegyveres-Fiskál Gábor alpolgármester, dr. Szelenczy Gabriella Budakeszi Járási Hivatal vezetője, dr. Klein Ferenc Német Nemzetiségi Önkormányzat elnöke. Oktatási, kulturális, sport, turisztikai és környezetvédelmi bizottság tagjai: Kropkó Péter, Gerlóczyné Furulyás Katalin. Pénzügyi és településfejlesztési bizottság tagjai: Horváthné Holéczy Katalin, Erdélyi Zoltán. Ügyrendi, összeférhetetlenségi, jogi és külső kapcsolatok bizottság tagjai: dr. Lovas András, dr. Borók György. Egészségügyi és szociális bizottság tagjai: Pintér Tünde, Karczewicz Ágnes. Diószeghy Tünde Öregiskola Közösségi Ház és Könyvtár vezetője, Fehér Imre Nagykovácsi Általános Iskola igazgatója, Szabó Orsolya Kispatak Óvoda vezetője, Kántor Ágnes NATÜ Intézmény vezetője, Móczár Ágnes Lenvirág Bölcsőde és Védőnői Szolgálat intézményvezetője, Braczkó Gábor Budakeszi Rendőrőrs parancsnoka

**Meghívottak a hivatalból:** Papp István jegyző, dr. Halmosi-Rokaj Odett aljegyző, Györgyi Zoltán főépítész, Perlaki Zoltán osztályvezető, Grégerné Papp Ildikó osztályvezető, dr. Visnyay Noémi osztályvezető

**Megjelent képviselők:** Kiszelné Mohos Katalin polgármester, Szemesy Barbara alpolgármester, Bánóczi Margit képviselő, Honti Zoltán képviselő, dr. Klein Katalin képviselő, Tegzes Endre képviselő

**Megjelentek a hivatalból:** Papp István jegyző, dr. Halmosi-Rokaj Odett aljegyző, Györgyi Zoltán főépítész, Grégerné Papp Ildikó osztályvezető, Perlaki Zoltán osztályvezető, dr. Visnyay Noémi osztályvezető, Kissné Szalay Erzsébet jegyzőkönyvvezető

**Megjelentek továbbá:** dr. Fegyveres-Fiskál Gábor alpolgármester, dr. Major Miklós Budakeszi Járási Hivatal vezető helyettes, Móczár Ágnes Lenvirág Bölcsőde és Védőnői Szolgálat vezetője, Szabó Orsolya Kispatak Óvoda vezetője, Karczewicz Ágnes EÜB tag, Kiszel István

**Kiszelné Mohos Katalin polgármester:** Tisztelettel és szeretettel köszöntök mindenkit munkaterv szerinti Képviselő-testületi ülésünkön.

Elsőként egy nagyon fontos hírrel kezdem. A folyamatban lévő népszavazási kezdeményezés kapcsán megszületett a Törvényszék döntése, amely a Helyi Választási Bizottság döntését helybenhagyta. Ez azt jelenti, hogy elindulhat a népszavazás folyamata. A tudnivalókról a Helyi Választási Iroda részletesen tájékoztatni fogja a lakosságot. Elsőként a népszavazás kezdeményezője meg fogja kapni a hitelesített aláírásgyűjtő ívet, és azon kezdheti majd meg az aláírások gyűjtését. A szavazópolgárok 25 %-ának aláírását igényli, hogy lehessen népszavazást tartani.

A másik fontos esemény, amely nagyon szép eredményekkel zárult, a Békás-tó takarítási akció. Ezen a napon Nagykovácsi fiataljai és – jegyző úr szavaival élve – régóta fiataljai is részt vettek. A faluban egyszerre az óvodában, az iskolában, a kereszt festésén, a Békás-tónál idősek, fiatalok társadalmi munkában segítettek, egy napon sok-sok jó célért mozdult meg a település. Nagyon jó volt látni, hogy képesek a nagykovácsi emberek jó célért összefogni, nagyon komoly munka zajlott. Javaslom azoknak, akik még nem látták, hogy sétáljanak el a Békás-tó felé, és nézzék meg a gyönyörű eredményt. A másik eredmény az iskolában, hogy csodálatos jótékonysági rendezvény született a segítők közreműködésével. Köszönettel tartozunk valamennyi részt vevőnek, a Regnum Marianum tagjainak, a Készenléti Szolgálatnak, a Német Nemzetiségi Önkormányzatnak, a pedagógusoknak mind az iskolából, mind pedig az óvodából, a NATÜ dolgozóinak, akik a hét végén is részt vettek a munkálatokban, és a cserkészeknek is. Gyerekek, felnőttek, hivatali dolgozók, képviselők, nagyon sokan voltunk jelen ezeken a helyszíneken. Én nagyon büszke vagyok Nagykovácsi lakosságára, hogy ilyen összefogásre képes, és köszönöm szépen nekik.

Egy hír, amire gondolom, már mindenki számít, az pedig a hulladékszállítási szolgáltatással kapcsolatos. A közbeszerzési eljárást meg kell indítanunk, és ez a következő testületi ülésen a közbeszerzési terv módosításával a testület elé is fog kerülni. Az előkészületek megkezdődtek ezzel kapcsolatosan.

Ismét egy rendkívüli jó hír. Egy korábban beadott vis maior pályázatunk most került elbírálásra, és ezen 36 millió Ft-ot nyertünk a Kálvária sétány és az Erdő sétány egy-egy szakaszának a javítására.

Október 23-án délután mindenkit szeretettel várunk mind a temetőben, Schmidt Imre bácsi sírjánál a megemlékezésre, mind pedig az Általános iskolában az ünnepségre, hogy közösen emlékezzünk a nemzeti ünnepünkön.

Most pedig következik a napirendek tárgyalása. Tájékoztatok mindenkit, hogy kiosztásra került a lejárt határidejű határozatok végrehajtásáról szóló beszámoló, a folyamatban lévő jogügyletekről szóló beszámoló és a beruházásokról szóló beszámoló. Fodor Attila és Gerely Gábor képviselő előzetesen jelezte távollétét, dr. Szabó András elképzelhető, hogy később fog érkezni. Megállapítom, hogy az ülés 6 fővel határozatképes.

A napirend kiküldésre került. Ezt én egy módosítással kívánom előterjeszteni. A 8. napirend egy későbbi időpontban kerül majd tárgyalásra, erről már a Képviselő-testület tagjait értesítettük. Ezzel a módosítással teszem fel szavazásra a napirendet. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testületének jelen lévő 6 tagja 6 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**125/2017. (X. 19.) HATÁROZATA**

**Tárgy: A Képviselő-testület 2017. október 19-én megtartott ülésének napirendje**

Nagykovácsi Nagyközség Önkormányzat Képviselő-testülete úgy dönt, hogy 2017. október 19-i ülésén a következő napirendi pontokat tárgyalja.

***Nyílt ülés:***

1. **A környezetvédelemről szóló rendelet megalkotása E – 120**
2. **Igazgatási szünetről szóló rendelet megalkotása E – 113**
3. **Döntés a Kispatak Óvoda 2016/2017. nevelési év nevelő-oktató munkájáról szóló beszámolójának, valamint a 2017/2018. évi munkatervének elfogadásáról E – 114**
4. **Döntés Nagykovácsi Nagyközség Önkormányzata 2018-2032. évekre szóló gördülő fejlesztési tervének elfogadásáról E – 117**
5. **Döntés Nagykovácsi Nagyközség Helyi Építési Szabályzatának (HÉSz) módosítása a Budapesti Amerikai Nemzetközi Iskola 920/117 hrsz. területe és a 0125/10 hrsz. földút közötti területre c. tervdokumentáció Partnerségi egyeztetési szakaszának lezárásáról E – 119**
6. **Házi gyermekorvosi feladat-ellátási szerződés módosítása E – 112**
7. **Döntés tulajdonosi hozzájárulás megadásáról E – 118**

***Zárt ülés:***

1. **Döntés a Kurt Ismail által képviselt Rolitex Kft. ingatlanvásárlási és ingatlanbérleti kérelméről E – 116**
2. **A 2017. évi dr. Schmidt Imre ösztöndíjra vonatkozó pályázat elbírálása E – 115**

**Határidő**: azonnal

**Felelős**: Polgármester

**1. napirendi pont**

**A környezetvédelemről szóló rendelet megalkotása**

**Kiszelné Mohos Katalin polgármester**: Sok-sok hónapos munka előzte meg, hogy végre a Képviselő-testület elé kerülhet ez a rendelet. Átadom a szót dr. Halmosi-Rokaj Odett aljegyző asszonynak, hogy ismertesse az előterjesztést.

**dr. Halmosi-Rokaj Odett aljegyző:** *Röviden ismertette az előterjesztést.*

**Kiszelné Mohos Katalin polgármester**: Köszönöm. Az előterjesztést az Oktatási bizottság és az Ügyrendi bizottság is tárgyalta. Átadom a szót Bánóczi Margitnak, az Oktatási bizottsági ülés levezető elnökeként ismertesse az Oktatási bizottság álláspontját, majd pedig elnökként az Ügyrendi bizottság álláspontját.

**Bánóczi Margit OKB levezető elnöke, ÜB elnöke:** Az előterjesztést az Oktatási bizottság 5 igen szavazattal elfogadásra javasolja, az Ügyrendi bizottság is egyhangúlag, 3 igen szavazattal támogatja az elfogadását.

**Kiszelné Mohos Katalin polgármester:** Köszönöm. Egyébként az Ügyrendi bizottság már a múlt hónapban is részletesen tárgyalta, és az ott elhangzott módosítási javaslatok be is kerültek a jelenlegi rendelet tervezetbe. Kérdezem, hogy van-e további kérdés, hozzászólás. Nincs, akkor az előterjesztés szerint szavazzunk a rendelet tervezetről. Elfogadásához minősített többség szükséges. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 6 tagja 6 igen, ellenszavazat és tartózkodás nélkül megalkotta Nagykovácsi Nagyközség Önkormányzatának 21/2017. (X. 24.) önkormányzati rendeletét a környezetvédelemről.**

**2. napirendi pont**

**Igazgatási szünetről szóló rendelet megalkotása**

**Kiszelné Mohos Katalin polgármester**: Átadom a szót jegyző úrnak, hogy ismertesse az előterjesztést.

**Papp István jegyző:** *Röviden ismertette az előterjesztést.*

**Kiszelné Mohos Katalin polgármester**: Köszönöm szépen. Az előterjesztést az Ügyrendi bizottság tárgyalta. Kérem Bánóczi Margit elnök asszonyt, hogy ismertesse a bizottság álláspontját.

**Bánóczi Margit ÜB elnöke**: Az előterjesztést az Ügyrendi bizottság tárgyalta, 3 igen szavazattal elfogadta és elfogadásra javasolja a testület számára.

**Kiszelné Mohos Katalin polgármester:** Köszönöm. Kérdezem, hogy van-e kérdés, észrevétel. Nincs, akkor az előterjesztés szerint szavazzunk a rendelet tervezetről. Elfogadásához minősített többség szükséges. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 6 tagja 6 igen, ellenszavazat és tartózkodás nélkül megalkotta Nagykovácsi Nagyközség Önkormányzatának 22/2017. (X. 24.) önkormányzati rendeletét a 2017. évi igazgatási szünet elrendeléséről**

**3. napirendi pont**

**Döntés a Kispatak Óvoda 2016/2017. nevelési év nevelő-oktató munkájáról szóló beszámolójának, valamint a 2017/2018. évi munkatervének elfogadásáról**

**Kiszelné Mohos Katalin polgármester**: Két részből áll a mai előterjesztés. Nagyon alapos munkát tett le elénk óvodavezető asszony, és ez számomra azt jelzi, hogy valóban minőségi munka folyik az óvodában. Át is adom a szót intézményvezető asszonynak, hogy röviden ismertesse mindkét dokumentumot.

**Szabó Orsolya óvodavezető**: *Röviden ismertette a beszámolót és a munkatervet.*

**Kiszelné Mohos Katalin polgármester**: Köszönöm. Az előterjesztést az Oktatási bizottság tárgyalta, átadom a szót Bánóczi Margitnak, hogy ismertesse a bizottság álláspontját.

**Bánóczi Margit OKB levezető elnök**: Az előterjesztést az Oktatási bizottság tárgyalta, mindkét dokumentumot egyhangúlag elfogadta és elfogadásra javasolja. További sikereket kívánok a Kispatak Óvodának.

**Kiszelné Mohos Katalin polgármester**: Köszönöm. Kérdezem, hogy a testület tagjainak van-e további kérdése, hozzászólása. Nincs. Akkor szavazzunk elsőként a beszámolóról. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 6 tagja 6 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**126/2017. (X. 19.) HATÁROZATA**

**Tárgy: Döntés a Nagykovácsi Kispatak Óvoda 2016/2017. nevelési év nevelő-oktató munkájáról szóló beszámoló jóváhagyásáról**

Nagykovácsi Nagyközség Önkormányzatának Képviselő-testülete a Nagykovácsi Kispatak Óvoda 2016/2017. nevelési év nevelő-oktató munkájáról szóló beszámolóját jóváhagyja.

**Határidő**: azonnal

**Felelős:** polgármester

**Kiszelné Mohos Katalin polgármester**: Köszönöm. Most pedig szavazzunk a munkatervről. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 6 tagja 6 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**127/2017. (X. 19.) HATÁROZATA**

**Tárgy: A Nagykovácsi Kispatak Óvoda 2017/2018. nevelési év munkatervének jóváhagyása**

Nagykovácsi Nagyközség Önkormányzatának Képviselő-testülete a nevelési-oktatási intézmények működéséről és a köznevelési intézmények névhasználatáról szóló 20/2012. (VIII. 31.) EMMI rendelet 3. § (1) bekezdésében biztosított véleményezési joga alapján a Nagykovácsi Kispatak Óvoda 2017/2018. nevelési évre vonatkozó munkatervét jóváhagyja.

**Határidő**: azonnal

**Felelős**: polgármester

**4. napirendi pont**

**Döntés Nagykovácsi Nagyközség Önkormányzata 2018-2032. évekre szóló gördülő fejlesztési tervének elfogadásáról**

**Kiszelné Mohos Katalin polgármester**: Elsőként jelzem azt, hogy ez nem a Képviselő-testület akarata, hogy 2032-ig fejlesztési tervet készítsen, hanem ez jogszabályi előírás, ennek elkészítése kötelező. Kérem dr. Visnyay Noémi osztályvezető asszonyt, hogy ismertesse az előterjesztést.

**dr. Visnyay Noémi osztályvezető**: *Röviden ismertette az előterjesztést.*

**Kiszelné Mohos Katalin polgármester:**Köszönöm.Az előterjesztést a Pénzügyi bizottság tárgyalta, és módosító indítványa is született. Kérem Tegzes Endre elnök urat, hogy ismertesse a Pénzügyi bizottság álláspontját.

**Tegzes Endre PB elnöke**: Az előterjesztést a Pénzügyi bizottság tárgyalta. A módosítás arra vonatkozik, hogy a határozatot a következő mondattal egészítettük ki: a 2019. évtől kezdődően megjelölt felújítási, pótlási és beruházási költségek becsült költségek, azokat a Képviselő-testület évente újratárgyalja. Fontosnak tartottuk, hogy ez kerüljön rögzítésre a határozatban. A bizottság ezzel a kiegészítéssel a határozatot 3 igen szavazattal elfogadásra javasolja.

**Kiszelné Mohos Katalin polgármester**: Köszönöm. Kérdezem, hogy a testület tagjainak van-e kérdése, hozzászólása. Nincs. Előterjesztőként a Pénzügyi bizottság módosító indítványát én befogadom, ezzel együtt teszem fel szavazásra a határozati javaslatot. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 6 tagja 6 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**128/2017. (X. 19.) HATÁROZATA**

**Tárgy: Döntés Nagykovácsi Nagyközség Önkormányzata 2018-2032. évekre szóló gördülő fejlesztési tervének elfogadásáról**

Nagykovácsi Nagyközség Önkormányzat (a továbbiakban Önkormányzat) Képviselő-testülete, mint az ivóvíz és szennyvíz ellátásért felelős

1. a DMRV Zrt. (2600 Vác, Kodály Zoltán út 3.) által készített, a víziközművek felújítására és pótlására, valamint beruházására vonatkozó 2018-2032. évre szóló gördülő fejlesztési tervet, a határozat melléklete szerinti tartalommal és formában elfogadja.

A 2019. évtől kezdődően megjelölt felújítási, pótlási és beruházási költségek becsült költségek, azokat a Képviselő-testület évente újratárgyalja.

1. felhatalmazza a DMRV Zrt. képviselőjét, hogy az elfogadott tervet a Magyar Energetikai és Közmű-szabályozási Hivatal részére nyújtsa be és a jóváhagyásra irányuló eljárásban az Önkormányzatot teljes körűen képviselje,
2. felkéri a polgármestert, hogy a döntésről a határozat megküldésével értesítse a DMRV Zrt-t, egyben felhatalmazza a határozatban foglaltak végrehajtásához szükséges meghatalmazás aláírására.

**Határidő:** azonnal

**Felelős**: polgármester

**5. napirendi pont**

**Döntés Nagykovácsi Nagyközség Helyi Építési Szabályzatának (HÉSz) módosítása a Budapesti Amerikai Nemzetközi Iskola 920/117 hrsz. területe és a 0126/1 hrsz. földút közötti területre c. tervdokumentáció Partnerségi egyeztetési szakaszának lezárásáról**

**Kiszelné Mohos Katalin polgármester**: Átadom a szót Györgyi Zoltán főépítész úrnak, hogy röviden ismertesse az előterjesztést.

**Györgyi Zoltán főépítész**: *Röviden ismertette az előterjesztést.*

**Kiszelné Mohos Katalin polgármester**: Köszönöm.A napirendi pontot a Pénzügyi bizottság tárgyalta, átadom elnök úrnak a szót, hogy ismertesse a bizottság álláspontját.

**Tegzes Endre PB elnöke:** Az előterjesztést a Pénzügyi bizottság tárgyalta. A bizottság 3 igen szavazattal elfogadásra javasolja.

**Kiszelné Mohos Katalin polgármester**: Köszönöm.Kérdezem, hogy van-e kérdés, hozzászólás?

**dr. Klein Katalin**: Főépítész úrhoz lenne kérdésem. A 2017 februári előterjesztésben egy más helyrajzi számú földút szerepel, ez pedig a 0126/1. Előre bocsátom, hogy feltehetőleg az ügy szempontjából nem annyira lényeges, ezt inkább a főépítész úr tudja, de nekünk egy döntés meghozatalánál a lehető legnagyobb pontossággal kell megjelölnünk azt a területet, amire egy módosítás történik. Ami most ezen az előterjesztésen, illetve magán a tervdokumentáción szerepel az a 0125/10 helyrajzi számú földút, ami nem létezik az ingatlannyilvántartásban. Egy magántulajdonban lévő szántó, 1942 m2. Ugyanakkor a 0126/1 helyrajzi számú földút létezik, de gyakorlatilag két ha-ral távolabb van.

**Györgyi Zoltán főépítész**: Köszönöm szépen az észrevételt, elnézést kérünk, teljesen igaza van. Én nem voltam kellően körültekintő, és ez ügyben kérném a határozati javaslatban a helyrajzi számot 0126/1-re javítani, mert a rendezési terv arról szól. Azért tart addig az útig a rendezési terv, mert amikor a rendezési terv készült, az akkori jogszabály szerint rendezési tervet csak közterülettel határolt területre lehet meghatározni. Itt egy szántóról van szó, és ott van az első út a szántóban, azért kellett eddig kiterjeszteni.

**dr. Klein Katalin**: A másik kérdésem szintén a főépítész úrhoz szól. Az előterjesztésben is elhangzott, hogy egy nem túl nagy mértékű fejlesztést kíván az Amerikai Iskola végrehajtani. Tudunk-e erről valami pontosabbat, hiszen az Amerikai Iskola kérelmében egy többfunkciós közösségi helyiségről beszél, de hogy ez m2-ben mit jelent, azt nem tudjuk. A beépítési % szerint ez akár lehet egy 300 m2-es csarnok is. Jó lenne, ha erről többet tudnánk, illetőleg készült-e bármilyen koncepcionális terv, amit megtekinthetnénk, mielőtt döntünk.

**Györgyi Zoltán főépítész**: Ami a februári előterjesztés mellékletét képezte, az Amerikai Iskola kérelme, abban került megnevezésre ez a többcélú terem. A funkciók vizsgáztatás, sporttevékenység. Azt nem tudom pontosan, hogy ez hány m2, a nagysága kb. az ottani egyik kisebb tornaterem nagyságához mérhető. Elsősorban azért van szükségük rá, mert minden évben az iskolának egy fontos programja az amerikai érettségi lebonyolítása, amit nemcsak az ő diákjaik, hanem bárki letehet. Erre alkalmas termük jelenleg nincs, ezért ilyenkor egy tornatermet kell igénybe venniük, és ezt szeretnék kiváltani. A lényege az előterjesztésnek is az, hogy most a két területen nekik nagy mértékű beépítési lehetőségük van, csak az épülethez csatlakozva nem tudják a tervezett épületet megvalósítani. A sportpályákkal elfoglalt 130 ezer m2-es területnek 10 %-os a beépítése, tehát ott még 13 ezer m2-t lehetne beépíteni.

**dr. Klein Katalin**: Akkor elméletileg nem zárható ki az sem, hogy egy több ezer m2-es csarnok épül ott. Megmondom, hogy ez miért érdekes a falu szempontjából. Többcélú helyiség lehet akár egy koncert rendezésére alkalmas olyan objektum is, ami történetesen népszerűsíti ezt az iskolát, és akár fél Budapest idejár koncertre. Ez csak egy vízió, de azt gondolom, hogy mielőtt döntést hozunk, nagyon körbe kell járni, hogy mire vállalkozunk még pluszban, és mivel terheljük Nagykovácsi amúgy is katasztrofális közlekedési helyzetét.

**Györgyi Zoltán főépítész**: Nyilvánvalóan ez egy kérdés lenne, és rögtön megmondaná az iskola, hogy pontosan mit tervez oda építeni, azt tudom, hogy készültek vázlattervek a kialakításról, de számomra ezek nem ismertek. Nyilván, ha építési engedélyezési fázisba kerül, akkor a tervtanácsunknak ezt véleményezni kell. Még egyszer mondom, hogy a Hész módosítása nélkül is meg tudják ezt valósítani, de nem erről szól a kérelem. Az iskola kérelme megnevezte, hogy milyen célból akarják ezt megvalósítani. Jelen pillanatban mind a gimnáziumi résznek van nagy tornacsarnoka és tornaterme, mind az általános iskolai résznek. Azt gondolom, hogy az iskola elmúlt, több, mint 10 éves működése azért a képviselő asszony által felvetett nagy rendezvényeket nem támasztja alá. Inkább az a probléma, hogy mi sem tudjuk a szükséges mennyiségben használni a létesítményeket, mert az állagmegóvás náluk egy nagyon fontos szempont. Semmiféle egyéb programot nem engednek be az épületükbe, kivéve a zeneiskola gáláját, vagy egyéb színházi előadást.

**dr. Klein Katalin**: Arra szeretnék emlékeztetni, hogy a 2017. februári pénzügyi bizottsági ülésen elhangzott a Pénzügyi bizottság elnöke által is támogatott olyan javaslat, hogy mindenképpen indokolt lenne egy ekkora engedmény előtt az Amerikai Iskolával valamilyen együttműködési megállapodás létrejötte. Szeretném kérdezni polgármester asszonytól, hogy ez irányban történtek-e lépések, vagy azon kívül, hogy jó a kapcsolat, tudtunk-e előrelépni valamilyen írásbeli megállapodás tekintetében. Ez annál is inkább nagyon fontos, hiszen most úgy látom, hogy egy 22-es csapdája van a közlekedés terén, hiszen ők nem tudnak bejönni, mi nem tudunk kimenni. Ez az állapot túl sokáig így nem tartható, hiszen érzékeljük, hogy hiába van az újabb beléptetési rendszerük, ugyanolyan nagy a forgalom reggelente. Nagyon-nagyon gyorsan igényel ez cselekvést, és ebben a legtöbbet az Amerikai Iskola tudna segíteni, hiszen a területük előtt lévő földút, vagy parkoló nélkül valószínűleg semmilyen forgalomtechnikai megoldás nem jöhet szóba, hiszen a körforgalmat már egymás között elvetettük, hiszen az a kijövő forgalmat akadályozná. Visszatérve az eredeti kérdésemre, nagyon lényeges lenne – mielőtt az utolsó lépést is megtesszük, és rábólintunk erre a kedvezményre, hiszen adunk – egy előrelépés ebben a kérdésben.

**Kiszelné Mohos Katalin polgármester**: Igen, természetesen történt előrelépés, hiszen a közlekedési tanulmányterv költségeit teljes mértékben az Amerikai Iskola vállalta. Ebben született az a javaslat, hogy a körforgalom lenne a terv alapján a legeredményesebb megoldás, de valóban egymás között beszéltünk arról, hogy nem biztos, hogy ez Nagykovácsi lakosságának előnyt jelentene, hiszen lassítaná a kifelé menetelt. Most azért többnyire az Amerikai Iskolába menő autók várakoznak a sorban. Hiába vezetnénk le korábban az autókat, akkor is ugyanúgy – a balra kanyarodás miatt – kialakulna a sor, mivel a nagykovácsi autósok folyamatosan mennek kifelé.

**dr. Klein Katalin:** Valamilyen megoldáson akkor is gondolkodnunk kellene, mégpedig közösen, hiszen ez csak rosszabb lesz, magától nem fog ez megoldódni.

**Kiszelné Mohos Katalin polgármester**: Az elkészült terv alapján eldöntheti a Képviselő-testület, hogy el akar-e indulni ezen az úton. Például egy körforgalmat akarunk oda, gondolom akkor az Amerikai Iskolának is be kell szállni ennek a költségébe. Azonban nem hiszem, hogy teljes egészében megfizetnék, akkor bizonyára Nagykovácsi Önkormányzatának, illetve a közút kezelőjének is hozzá kellene járulni, mind anyagilag, mind pedig az egyéb engedélyezések terén is. Azt gondolom, hogy ez nem a mostani előterjesztés témája, de teljesen jogos felvetés. A közlekedési tanulmányterv alapján elindulhat a Képviselő-testület, hogy meg akarja ezt valósítani, vagy sem. Én tartok attól, hogy esetlegesen ez éppen a nagykovácsi lakosoknak fog gondot okozni. Egyébként két kérelem van folyamatban az Amerikai Iskolától. Az egyik a sebesség csökkentése, egy ilyen táblát szeretnének az épületük előtti főút-szakaszra. Illetve az is szóba került, hogy a zebrához pedig szeretnének lámpát, amit a közlekedő gyalogosok tudnak gombnyomással indítani. Ezeknek a vizsgálata folyamatban van. Azt gondolom, hogy amennyiben az Amerikai Iskola ezeknek a költségét vállalni tudja, akkor Nagykovácsi részéről sem lesz akadálya ennek. Kicsit visszatérve még azokra a gondolatokra, amit képviselő asszony mondott, jegyző úrék megnézték a helyrajzi szám elírását, több helyen jó a helyrajzi szám, de ahol elírásra került, ott mindenképpen javítani fogjuk. Azt gondolom, hogy az érdemi részt ez nem változtatja meg, számomra az egész előterjesztésben fontos, hogy egyetlen m2-rel sem emeltük a beépíthetőségnek a lehetőségét. Tehát nem építhet nagyobbat semmivel sem, csak máshová építheti azt az épületet. Ez legyen mindenki számára egyértelmű, hogy nem járulunk ahhoz hozzá, hogy nagyobbat építsen, mint amit a jelenlegi HÉSZ megenged, hanem ahhoz járulunk hozzá, hogy máshová építse azt az épületet, amekkora épületet jelenleg is tudna építeni.

**dr. Fegyveres-Fiskál Gábor alpolgármester:** Azt kérem főépítész úrtól, hogy arra az egyszerű kérdésre legyen kedves válaszolni, hogy amennyiben ezt a módosító javaslatot a Képviselő-testület nem fogadja el, akkor mit tudnak tenni ebben az ügyben.

**Györgyi Zoltán főépítész**: Ahogy azt korábban már említettem, ugyanúgy megvalósítja ezt az épületet a most sportpályákkal elfoglalt területen, mert van annyi szabad területe.

**dr. Fegyveres-Fiskál Gábor alpolgármester:** És ez milyen hátránnyal jár? Mi a két eset közötti különbség Nagykovácsi lakosai szempontjából?

**Györgyi Zoltán főépítész**: Építészetileg kedvezőbb, ha nem nő vizuálisan a terület beépítettsége. Ha ehhez a nagy épülettömeghez csatlakozik még egy tömb, az kevésbé zavaró vizuálisan, mintha egy még szinte teljesen beépítetlen területen megjelenik egy ilyen méretű épület.

**dr. Fegyveres-Fiskál Gábor alpolgármester:** Azt jól gondolom, hogy ha az általa kért módosítás szerint építkezik, akkor neki az költséghatékonyabb?

**Györgyi Zoltán főépítész:** Azt, hogy költséghatékonyabb-e, azt nem tudom, de funkcionálisan mindenképpen kedvezőbb, ez nem kétséges. Annyit szeretnék még kiegészítésként mondani, hogy a közlekedési tanulmány kimutatta, hogy amióta átdolgozták a beléptetési rendszert, nem az duzzasztja vissza a lefordulókat. A beléptetési rendszer már két kapun történik, és automata érzékelővel nyílik a kapu. A forgalomszámlálásból kimutatható, hogy a kifele menő állandó forgalom okozza ezt a torlódást.

**dr. Klein Katalin**: Amennyiben a két telek egyesítése nem történne meg, akkor a 4684 helyrajzi számú területnek a beépítési %-a csak 10 % lenne. Így valamivel kisebb lehetőségük van a beépítésre.

**Györgyi Zoltán főépítész:** Ahogy mondtam, 13,3 ha a sportpályás terület, annak 10 %-os a beépíthetősége, ez 13 ezer m2 beépíthetőséget jelent. Vélhetőleg ez az épület nagyságban ezt nem érné el, tehát ott nem korlátozott. A másik területnek van még valamekkora tartaléka, és ez a meglévő beépíthetőség ez összességében nem nő a módosítás kapcsán, az a lehetősége lesz az intézménynek, hogy ezt a meglévő beépíthetőséget a meglévő épülethez csatlakozva tudja megvalósítani. A meglévő területen van még valamekkora fejlesztési lehetősége, és valóban akkor ez a kettő ily módon összeadódik. Semmilyen beépítési mutatóban nem tud többet építeni, a helye lesz több.

**dr. Klein Katalin**: A tervezői válaszoknál csak egyetlen eggyel vitatkoznék, mert szerintem ez vitatható álláspont. A Civilek kérdésére adott válasz 5. pontja. A kérdés, így hangzik: egy övezeten belül eltérő építési szabályok alkalmazását a jogszabály kizárja, ennek a kijátszását célozza az övezet alóli kivétellel való HÉSZ módosítás. A választ nem olvasom végig, csak a második részét, a jogszabályi keretek egyértelművé tétele a cél. Szerintem ez az álláspont vitatható. Itt a jogszabályi keretek egyértelműek, a két építési övezetnek megvannak a megfelelő paraméterei. Itt a mi döntésünktől változik meg a jogi helyzet, hiszen egy más építési övezetbe való besorolást kap ezzel az Amerikai Iskola. És van itt egy mondat, ami megint csak elgondolkodtató, hogy egy telek is állhat két építési övezetből, tehát azt sem lehetett volna kizárni, hogy a módosítás olyan irányba megy, hogy egy telken belül két építési övezet legyen. Ha én ezt a tervezői választ jól értelmezem.

**Györgyi Zoltán főépítész**: Sajnos nincs itt a tervező, hogy kellő szakmai mélységben alátámassza. Az biztos, hogy a telek egyesítésnek akadálya a két építési övezet. Az nem kizárt, hogy valami speciális okból kifolyólag meglévő esetben egy telken belül lehet építési övezet határt létrehozni, de ez visszafele nem működik. Abban pedig egyetértek a tervezővel, hogy semmiképpen nem akartunk semmiféle kijátszást. Ez teljesen nyílt és tiszta folyamat.

**dr. Klein Katalin**: Jegyző úrhoz van még egy kérdésem, hogy kérte-e a HA Tervstúdió a Nagykovácsi címer használatának az engedélyét?

**Papp István jegyző**: Nem kérték.

**dr. Klein Katalin:** Ez csak egy apró csipkelődés részemről, de ha már vannak érvényes jogszabályaink, akkor mi is figyeljünk a jogkövetésre.

**Györgyi Zoltán főépítész**: A Tervstúdió egy önkormányzati megbízás alapján, egy önkormányzati dokumentumon használja a címert. A Helyi Építési Szabályzatunk elején is ott van a címer.

**dr. Klein Katalin:** De ez nem önkormányzati dokumentum. Megrendelésre készült. Végig néztem ezt az 1996-os rendeletünket, és abszolút kizárja, hogy ezen használják. Ez egy lényegtelen kérdés, csak több esetben is előfordult már ez a címer használat, úgy gondolom, hogy legyünk következetesek.

**Kiszelné Mohos Katalin polgármester**: Úgy gondolom, hogy teljesen jogos ez az észrevétel, úgy, mint a helyrajzi szám elírás is. Köszönöm szépen. Kérem képviselő társaimat, hogy a határozati javaslatban az elírt helyrajzi szám helyett a javított, 0126/1 számot vegyék figyelembe. Úgy látom, hogy nincs több kérdés, hozzászólás. Akkor a határozati javaslatot ezzel a pontosítással teszem fel szavazásra. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 6 tagja 5 igen, 1 tartózkodással az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**129/2017. (X. 19.) HATÁROZATA**

**Tárgy: Döntés Nagykovácsi Nagyközség Helyi Építési Szabályzatának (HÉSz) módosítása a Budapesti Amerikai Nemzetközi Iskola 920/117 hrsz területe és a 0126/1 hrsz földút közötti területre c. tervmódosításával kapcsolatos Partnerségi véleményezés lezárásáról**

Nagykovácsi Nagyközség Önkormányzatának Képviselő-testülete a lefolytatott Partnerségi véleményezés során beérkezett, az előterjesztés 1. mellékletében összefoglalt véleményeket és az azokra adott tervezői válaszokat elfogadja, ezzel a Partnerségi egyeztetés szabályairól szóló 5/2017. (III. 27.) Önkormányzati rendelete alapján az ún. Partnerségi véleményezési szakaszt lezárja.

A Partnerségi véleményezési szakasz jelen döntés közzétételével zárul le.

Felkéri a Polgármestert, hogy a Nagykovácsi Nagyközség Helyi Építési Szabályzatának (HÉSz) módosítása a Budapesti Amerikai Nemzetközi Iskola 920/117 hrsz területe és a 0126/1 hrsz földút közötti területre c. tervmódosítás vonatkozásában kezdeményezze a végső szakmai véleményezési szakasz lefolytatását a Pest megyei Kormányhivatal Állami Főépítészének benyújtandó dokumentációval, ún. záró szakmai véleményének kikérése céljából.

**Határidő:** azonnal

**Felelős:** polgármester, főépítész

**6. napirendi pont**

**Házi gyermekorvosi feladat-ellátási szerződés módosítása**

**Kiszelné Mohos Katalin polgármester**: Kérem Grégerné Papp Ildikó osztályvezető asszonyt, hogy röviden ismertesse az előterjesztést.

**Grégerné Papp Ildikó osztályvezető**: *Röviden ismertette az előterjesztést.*

**Kiszelné Mohos Katalin polgármester**: Köszönöm. Az előterjesztést az Egészségügyi bizottság tárgyalta. Mivel nincs itt elnök úr, ezért elmondom, hogy az Egészségügyi bizottság 4 igen szavazattal támogatta az előterjesztést. Kérdezem, hogy van-e kérdés, hozzászólás. Nincs, akkor az előterjesztés szerint szavazzunk a határozati javaslatról. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 6 tagja 6 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**130/2017. (X. 19.) HATÁROZATA**

**Tárgy: Házi gyermekorvosi feladat-ellátási szerződés módosítása**

Nagykovácsi Nagyközség Önkormányzatának Képviselő-testülete hozzájárul ahhoz, hogy dr. Kuchárné dr. Kordé Izabella doktornő a Nagykovácsi I. számú gyermekorvosi körzet rendelési idejét módosítsa, egyben felhatalmazza a polgármestert a feladat-ellátási szerződés módosításának aláírására.

**Határidő:** azonnal

**Felelős:** polgármester

**7. napirendi pont**

**Döntés tulajdonosi hozzájárulás megadásáról**

**Kiszelné Mohos Katalin polgármester**: *Röviden ismertette az előterjesztést.* Az előterjesztést az Oktatási bizottság és a Pénzügyi bizottság és az Ügyrendi bizottság is tárgyalta. Először átadom a szót Bánóczi Margitnak, hogy ismertesse az Oktatási bizottság álláspontját.

**Bánóczi Margit OKB levezető elnöke**: Az előterjesztést a bizottság tárgyalta, és egyhangúlag elfogadásra javasolja a határozati javaslatot.

**Kiszelné Mohos Katalin polgármester**: Köszönöm szépen. Most pedig átadom a szót Tegzes Endrének, hogy ismertesse a Pénzügyi bizottság álláspontját

**Tegzes Endre PB elnöke**: Az előterjesztést a Pénzügyi bizottság tárgyalta, egy dolgot hangsúlyoztunk ki. Azt, hogy ez a terület önkormányzati tulajdonban marad. A bizottság 3 igen szavazattal elfogadta és elfogadásra javasolja a testület számára.

**Kiszelné Mohos Katalin polgármester:** Köszönöm. Kérem Bánóczi Margit elnök asszonyt, hogy ismertesse az Ügyrendi bizottság álláspontját.

**Bánóczi Margit ÜB elnöke:** Az előterjesztést a bizottság tárgyalta, a bizottság ülésén szintén a tulajdonviszony alakulásával kapcsolatosan merültek fel kérdések, de megnyugtató választ kaptunk, és így 3 igen szavazattal elfogadásra javasolja a bizottság a határozati javaslatot.

**Kiszelné Mohos Katalin polgármester:** Köszönöm szépen. Van-e kérdés, hozzászólás? Nincs, akkor szavazásra teszem fel a határozati javaslatot az előterjesztés szerint. Indítható a szavazás.

**Megállapítom, hogy Nagykovácsi Nagyközség Önkormányzat Képviselő-testülete jelen lévő 6 tagja 6 igen, ellenszavazat és tartózkodás nélkül az alábbi határozatot hozta:**

**NAGYKOVÁCSI NAGYKÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**131/2017. (X. 19.) HATÁROZATA**

**Tárgy: Döntés tulajdonosi hozzájárulás megadásáról**

Nagykovácsi Nagyközség Önkormányzatának Képviselő-testülete úgy dönt, hogy amennyiben a Nagykovácsi Természet- és Környezetvédő Egyesület  
(2094 Nagykovácsi, Telki út 3.) által a MOL és az Ökotárs Alapítvány által kiírt „MOL Zöldövezet Program „A” kategória: Közösségi funkciójú zöld területek létesítése, fejlesztése” című pályázatra benyújtásra kerülő pályázat pozitív elbírálás alá esik, úgy Nagykovácsi Nagyközség Önkormányzata 1/1 tulajdonában álló, Nagykovácsi 03 ingatlan-nyilvántartási helyrajzi számú, 3931 m2 területű, kivett vízmű művelési ágú, külterületi ingatlan zöldterület fejlesztés, parkosítás céljára történő használatához és a kialakításra kerülő park utógondozásához a tulajdonosi hozzájárulását megadja azzal, hogy a végleges pályázat benyújtása előtt az Egyesületnek az Önkormányzattal egyeztetnie szükséges.

**Határidő**: azonnal

**Felelős:** Polgármester, Jegyző

**Kiszelné Mohos Katalin polgármester:** Köszönöm szépen. Van-e további kérdés? Amennyiben nincs a Képviselő-testület nyílt ülését 18 óra 27 perckor bezárom.

K.m.f.

Kiszelné Mohos Katalin Papp István

polgármester jegyző